LIETUVOS RESPUBLIKOS SEIMAS

REZOLIUCIJA

DĖL LIETUVOS RESPUBLIKOS VYRIAUSYBĖS 2013 METŲ VEIKLOS ATASKAITOS

2014 m. gegužės 9 d.
Vilnius

Lietuvos Respublikos Seimas, apsvarstęs Lietuvos Respublikos Vyriausybės
2013 metų veiklos ataskaitą,

pažymėdamas, kad 2013 m. tęsėsi Lietuvos ekonomikos spartus pokrizinis atsigavimas, lėmęs ne tik BVP augimą, bet ir nedarbo mažėjimą, atlyginimų augimą, ekonominių lūkesčių gerėjimą;

pabrėždamas, kad Vyriausybė pateikdama savo ataskaitą turi aiškiai nurodyti savo atliktų sprendimų rezultatus ir pasekmes, o ne vien tik džiaugtis ilgalaikėmis šalies ekonomikos ir kitų sričių situacijos gerėjimo tendencijomis, kurioms Vyriausybė savo veikla ar neveiklumu įtakos nedarė;

konstatuodamas, kad XVI-osios Vyriausybės 2013 m. veiklos ataskaitoje nėra pateikiama objektyvi informacija apie Vyriausybės veiksmus ir jų įtaką šalies situacijai;

ypatingai neigiamai vertindamas 2013 m. rudenį valdančiosios daugumos priimtus sprendimus padidinti algas politikams, aukštiems valstybės tarnautojams ir teisėjams, neieškant solidaraus kelio, kuris būtų leidęs didinti algas mažiausiai uždirbantiems viešojo sektoriaus darbuotojams, ypač mokytojams, kultūros ir socialinio sektoriaus darbuotojams;

kritiškai vertindamas tarptautinės kompanijos „Chevron“ išvarymą iš Lietuvos, kuris buvo nulemtas Vyriausybės blaškymosi ir nesugebėjimo šį projektą apginti nuo valdančiosios daugumos atstovų Seime pastangų jį sužlugdyti;

kritiškai pažymėdamas, Vyriausybės nesolidų blaškymąsi dėl naujos atominės elektrinės statybos;

nurodydamas, kad Vyriausybė savo ataskaitoje kritiškai neįvertino savo Seimo valdančiosios daugumos pastangų diskredituoti ir taip sužlugdyti suskystintų gamtinių dujų terminalo statybą ir kitus tęstinius energetikos projektus;

nepritardamas Vyriausybės valdančiųjų partijų vykdomam susidorojimui su gerai dirbančiais jaunais valstybės tarnybos specialistais, juos keičiant abejotinos reputacijos partiniais kadrais;

nepritardamas Vyriausybės sukeltai sumaiščiai sveikatos apsaugos srityje ir konstatuodamas, kad realiai sveikatos apsaugos srityje nėra nuveikta tiek, kiek yra giriamasi ataskaitoje;

su apmaudu pripažindamas, kad Vyriausybė sąmoningai sužlugdė Seimo patvirtintą ir ekspertų gerai vertinamą SODROS reformą, o vietoje patvirtintos reformos įgyvendinimo pasirinko dar vienos darbo grupės iš ekspertų sudarymą, papildomam patvirtintos reformos įvertinimui skiriant 5 mln. litų šių ekspertų paslaugoms;

pripažindamas, kad Vyriausybė kapituliavo prieš šešėlinę ekonomiką ir visiškai su ja nesistengia kovoti, ką įrodo 2013 m. 400 mln. lt. neįvykdytas PVM surinkimo planas;

nesąžiningu laikydamas Vyriausybės negebėjimą didinti senatvės pensijas mažiausias pensijas gaunantiems asmenims;

konstatuodamas, kad Vyriausybės dėmesys šeimos politikai yra nepakankamas ir ypač kritiškai vertindamas šeimos stiprinimo programų finansavimo sumažinimą;

būdamas susirūpinęs, kad regionų ekonominė ir socialinė atskirtis yra viena didžiausių šių dienų Lietuvos problemų, o Vyriausybė negeba kurti naujos regioninės politikos, susietos su nauju ES finansiniu laikotarpiu;

kritiškai vertindamas Vyriausybės abejingumą ir pasyvumą, dėl kurio žmonės parėmė klaidingą referendumo iniciatyvą kilus visuomenės susirūpinimui dėl žemės pardavimo užsieniečiams;

pabrėždamas, kad Vyriausybė 2013 m. per mažai dėmesio skyrė kultūrai ir informaciniam saugumui, kaip vienoms svarbiausių visuomenės gyvenimo sričių, kurioms dėmesys turi didėti stiprėjant „minkštųjų galių“ atakoms iš Rusijos;

n u t a r i a nepritarti Vyriausybės 2013 m. veiklos ataskaitai.

SEIMO PIRMININKĖ LORETA GRAUŽINIENĖ

Teikia Seimo opozicijos lyderis

Andrius Kubilius